Srdce z bubliny (album)

Srdce z bubliny je tretí štúdiový album slovenskej speváčky Zdenky Prednej, ktorý vydalo hudobné vydavateľstvo Epic / Sony Music 12. októbra 2009. Vyšiel po troch rokoch od predchádzajúceho - "Zdenka Predná".
Nahrávka obsahuje 12 skladieb, z toho dve bonusové, ktoré pochádzajú zo spoluprác s rapermi DNA a Opakom. K albumu vyšli štyri single a dva videoklipy.
Nahrávanie albumu.
Album vznikal od januára 2009, materiál speváčka zbierala postupne dva roky. Výnimkou sú piesne „Čakám na zázrak“, ktorá vznikla asi tri roky pred vydaním albumu a pieseň „Zlaté pláže“, ktorú naspievala spolu s Tinou na jej album Chillin z roku 2006, no musela ju nanovo prespievať.
Nahrávalo sa asi štyri mesiace od februára 2009 pod dohľadom osvedčeného producentského tímu Creative Music House, s ktorým nahrávala aj svoje predchádzajúce albumy "Sunny Day" (2005) a "Zdenka Predná" (2007). 
„Moji producenti mali dopredu pripravené veci, z ktorých som si povyberala, a to sme potom ďalej rozvíjali a hľadali sme, čo by sa nám páčilo,“ prezradila speváčka s tým, že na svojej tretej štúdiovke sa podieľala "celou svojou dušou a všetkým svojím časom".
Nahrané skladby.
Na rozdiel od prvých dvoch albumov sa Zdenka na tomto vo veľkej miere aj autorsky podieľala - všetky texty pochádzajú z jej autorského pera a dokonca je aj sólovou autorkou hudby k dvom skladbám - „Budem tam“ a „Nech o tom neviem“.
„Ja som úplne letný tvor a slnko strkám všade, kde sa dá. Vo všetkých pesničkách je nejaký motív, nejaký námet, a vlastne aj keď sa nahrával album, tak som chcela, aby z neho išlo také to slnečno, bol nahrávaný celý s úsmevom, takže dúfam, že to z toho budú ľudia cítiť,“ prezradila o motíve albumu.
„Sú tam aj bláznivejšie veci, niektoré pôsobia na prvý dojem ako úlet, ale sú aj veci, nad ktorými sa človek zamyslí,“ vyjadrila sa k skladbám na albume.
O albume si tiež myslí, že je omnoho ucelenejší a vyzretejší.
Pilotným singlom z albumu sa stala pieseň „Srdce z bubliny“, podľa ktorej dostal album i svoj názov. 
„Je to príjemná letná pesnička o tom, ako strašne mám rada slnečné dni a viem, že nie som sama,“ uviedla speváčka.
Singel úspešne rotoval v slovenských rádiách, dostal sa na vrchol SNS IFPI rebríčka najhranejších slovenských skladieb v rádiách, a v rebríčku „SK Top 100“ obsadil 3. miesto.
Motív názvu albumu sa objavuje v skladbe „Čakám na zázrak“. Znie vo veršoch: Keď budeš smutný, robiť drahoty, pošlem ti oblak v tvare zmrzliny, zbavím ťa pochybností aj samoty, vyfúknem ti srdce z bubliny. 
„Takže je to skôr metafora, že s láskou je život krajší a dokážeme s ňou mnoho vecí vyriešiť.“, vysvetľuje speváčka.
Druhým singlom, a zároveň druhou skladbou na albume je pieseň „Odkiaľ viem“, ku ktorému bol avizovaný aj videoklip spolu s pripravovaným turné k albumu. Na spoluprácu si opäť vybrala režiséra Braňa Vinczeho. Z plánov sa z neznámych príčin upustilo.
Na skladbách „Budem tam“ a „Nech o tom neviem“ sa Zdenka podieľala výlučne autorsky.
K tretiemu singlu „Na povrázku“ vznikol animovaný videoklip. Ten režírovala absolventka bratislavskej Vysokej školy Výtvarných umení Veronika Obertová, ktorá je držiteľkou niekoľkých ocenení v oblasti animátorskej tvorby. Na videoklipe pracovala spojením techniky kreslenej a počítačovej animácie, pričom postavičky vytvorila z plastelíny.
Ako štvrtý a zároveň posledný singel vyšla skladba „Krásne dni“. Prácu na videoklipe, ktorý režíroval Branko Jašš, avizovala už v júni 2010. Videoklip mal premiéru 28. októbra 2010. Je akousi spomienkou na Zdenkin výlet v USA, kedže vznikol asi z 10 000 fotografií z Californie, Las Vegas a New Yorku. Zdenka považuje videoklip za zatiaľ jej najlepší.
K piesni „Vôňa letnej noci“ Zdenku inšpirovala sesternica. Ide o žánrovo pestrú skladbu, začína ako zaklínadlo, prechádza cez funky refrén až k hovorenému slovu v závere.
Album obsahuje dva bonusy. Prvým je debutový singel „My“ rapera DNA, z jeho debutového sólového albumu "LOVE (peňáze/láska)" z roku 2008, na ktorom Zdenka hosťuje. Skladba sa dočkala sa aj hranosti v slovenských rádiách, kde sa jej najvyššie podarilo dostať na 67. miesto v rebríčku „SK Top 100“ a na 15. miesto v rebríčku Top 50 najhranejších slovenských skladieb.
Druhým bonusom je skladba „Príbeh dvoch“ zo spolupráce s raperom Opakom, ktorá bola nahraná pre úspešný muzikál Príbeh ulice.
Dizajn albumu.
Vizuál albumu je vo farbách bielej a hráškovozelenej. Booklet doplňujú čiernobiele fotografie. K vydaniu albumu na digipaku sa speváčka vyjadrila: „Splnil sa mi sen aj s papierovým obalom, po ktorom som dlho túžila. Nikde mi ho nechceli urobiť, pri treťom albume som si ho tvrdohlavo presadila.“ Aj v prípade bookletu spolupracovala speváčka s rovnakým tímom ako u predchádzajúceho albumu. Fotografie nafotil Jakub Klimo, grafiku mali na starosti Peter Berger spolu s Petrom "Šarkanom" Novákom. O vizuál sa postarala návrhárka a fotografka Nina Joklová. "Som na ňom zobrazená v jej šatách, ktoré sú absolútne skvelé. Nechcela som sa fotiť v drahých handričkách s výstrihmi. Radšej som zvolila niečo originálne, čo tričko s psycho a infantilnými postavičkami určite je," myslí si speváčka.
Vydanie albumu a predaj.
Album vyšiel 12. októbra 2009. Ohlasovaný termín vydania albumu bol 1. september 2009. K omeškaniu vydania albumu sa Zdenka vyjadrila: „Pôvodne mala nahrávka vyjsť už v marci 2009, ale zadrhlo sa to pri práci. Začali sme neskôr oproti pôvodnému plánu a hoci začiatkom septembra bol už nosič pripravený na vydanie, riešili sa ešte drobné detaily.“
Album bol prvé tri dni sprístupnený na internete k stiahnutiu za dobrovoľný finančný príspevok. Výťažok bol venovaný Divadlu z Pasáže v Banskej Bystrici, ktoré ako jediné svojho druhu na Slovensku pracuje s ľuďmi s mentálnym postihnutím.
Krst albumu.
Krst albumu sa konal 22. októbra 2009 na Lodi Adyho Hajdu v Bratislave. Album bol pokrstený vodou z Dunaja. Krstným otcom bol Milan Lasica.
„Rozmýšľala som nad tým, koho by som chcela za krstného otca, prišla som na pána Lasicu. Možno že veľa ľudí to nečakalo, on je na scéne už dlho, jeho humor je mi strašne blízky, sympatický a veľmi si ho vážim,“ zdôvodnila výber speváčka.
Milan Lasica sa po príchode na pódium pre médiá vyjadril:
„Predovšetkým som veľmi prekvapený týmto pozvaním, že som dostal túto príležitosť. So Zdenkou som sa prvýkrát v živote videl asi pred pol hodinou, takže ešte stále sa na ňu nemôžem vynadívať, som rád, že som takýmto spôsobom prenikol do tých najmladších vrstiev slovenskej populárnej hudby, kam už ja ani veľmi nedovidím. Zdenke želám, aby sa stala poprednou predstaviteľkou slovenskej populárnej hudby.“
Krst spojený s krátkym koncertom bol určený iba pre pozvaných. V rámci večera zahrala s kapelou aj niekoľko pesničiek z nového albumu.
Výroba albumu.
(1-10) - v štúdiách Creative Music House, Bratislava v roku 2009&lt;br&gt;
(11) - štúdio Soundfabrik&lt;br&gt;
(12) - štúdio Zion5, pre muzikál „Príbeh ulice“